CELEX: 52014PC0049
Language: mt
Date: 2014-02-03
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni għat-Tonn tal-Oċean Indjan (IOTC - Indian Ocean Tuna Commission)

|
			
		
		
		52014PC0049
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kummissjoni għat-Tonn tal-Oċean Indjan (IOTC - Indian Ocean Tuna Commission) /* COM/2014/049 final - 2014/0024 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Permezz tad-Deċiżjoni tal-Kunsill
95/399/KE[1]
l-Komunità Ewropea approvat il-Ftehim, li stabbilixxa l-Kummissjoni
għat-Tonn tal-Oċean Indjan (IOTC - Indian Ocean Tuna Commission).
L-IOTC hija Organizzazzjoni Reġjonali tal-Ġestjoni tas-Sajd (RFMO -
Regional Fisheries Management Organisation) responsabbli
għall-ġestjoni ta' speċijiet tat-tonn u dawk simili
għat-tonn fl-Oċean Indjan u l-ibħra li jmissu miegħu.
L-Unjoni Ewropea saret parti kontraenti tal-IOTC fl-1995. 
Skont l-Artikolu 218(9) tat-Trattat dwar
il-Funzjonament tal-Unjoni Ewropea, il-pożizzjoni li għandha
tiġi adottata f'isem l-Unjoni fir-RFMOs bħal meta jissejħu biex
jadottaw atti li jkollhom effetti legali, bl-eċċezzjoni ta' atti li
jissupplimentaw jew jemendaw il-qafas istituzzjonali tagħhom, iridu
jiġu adottati permezz ta' Deċiżjoni tal-Kunsill, fuq proposta
mill-Kummissjoni.
Tali pożizzjoni fi ħdan ir-RFMO
bħalissa hija stabbilita skont approċċ b'żewġ livelli.
Deċiżjoni tal-Kunsill tistabbilixxi l-prinċipji u
l-orjentazzjonijiet ta' gwida tal-pożizzjoni tal-Unjoni fuq bażi
pluriennali, filwaqt li wara tiġi aġġustata għal kull
laqgħa annwali permezz ta' dokumenti informali tal-Kummissjoni li għandhom
jiġu diskussi fil-Grupp ta' Ħidma tal-Kunsill.
Fir-rigward ta-IOTC, id-Deċiżjoni
tal-Kunsill 7537/09 tat-23 ta' Marzu 2009, tistipula reviżjoni
tal-pożizzjoni tal-Unjoni qabel il-laqgħa annwali tal-2014.
Għaldaqstant, din il-proposta għandha l-għan li tistabbilixxi
l-pożizzjoni tal-Unjoni fi ħdan l-IOTC għall-perjodu 2014-2019 u
b'hekk tieħu post id-Deċiżjoni tal-Kunsill 7537/09 li tkopri
l-perjodu 2009-2014.
Din ir-reviżjoni għandha l-għan
li tinkorpora l-prinċipji tal-Politika Komuni tas-Sajd (PKS)
il-ġdida, filwaqt li tqis ukoll l-għanijiet tal-Komunikazzjoni
tal-Kummissjoni dwar id-dimensjoni esterna tal-PKS[2]. Barra minn hekk,
il-pożizzjoni tal-Unjoni ġiet aġġustata skont it-Trattat
ta' Lisbona. Fl-aħħar, il-pożizzjoni ġiet allineata
mal-firxa possibbli meta tqiesu l-ispeċifiċitajiet tar-RFMOs
differenti. 
Kif hu l-każ
għall-pożizzjonijiet attwali, il-pożizzjoni segwenti fiha
prinċipji u orjentazzjonijiet. Barra minn hekk, il-proċess standard
għall-ispeċifikazzjoni sena b'sena tal-pożizzjoni tal-Unjoni
ġiet imdaħħla kif mitlub mill-Istati Membri għal
pożizzjonijiet allineati iktar riċentament.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Id-dimensjoni esterna tal-PKS kienet parti
mill-valutazzjoni tal-impatt għall-proposti tar-riforma tal-PKS. Il-prinċipji
u l-orjentazzjonijiet maqbulin għall-PKS il-ġdida qed jiġu
sempliċiment trasposti fil-pożizzjonijiet riveduti. 
3.           L-ELEMENTI LEGALI
TAL-PROPOSTA
Id-Deċiżjoni segwenti hija
bbażata fuq it-Trattat dwar il-Funzjonament tal-Unjoni Ewropea, u b'mod
partikolari l-Artikolu 43(2), flimkien mal-Artikolu 218(9) li
jistipula li l-Kunsill, fuq proposta mill-Kummissjoni għandu jadotta
deċiżjoni li tistabbilixxi l-pożizzjonijiet li għandhom
jiġu adottati f'isem l-Unjoni f'korp imwaqqaf permezz ta' ftehim, meta dak
il-korp jissejjaħ biex jadotta atti li jkollhom effetti legali. Dan
għandu japplika għall-pożizzjoni li għandha tiġi
adottata mill-Kummissjoni, f'isem l-Unjoni, fl-IOTC.
Ir-Regolament (UE) XXX (regolament bażiku
ġdid) huwa l-bażi legali li tistabbilixxi l-prinċipji li
għandhom jiġu riflessi f'dan il-mandat ta' negozjar. 
Id-Deċiżjoni segwenti għanda
tieħu post id-Deċiżjoni tal-Kunsill 7537/09 li qed tkopri
l-perjodu 2009-2014, u għandha tkopri l-perjodu 2014-2019. 
2014/0024 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f'isem l-Unjoni Ewropea, fil-Kummissjoni għat-Tonn
tal-Oċean Indjan (IOTC - Indian Ocean Tuna Commission)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 43(2)
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 38
tat-Trattat dwar il-Funzjonament tal-Unjoni Ewropea, flimkien
mal-Artikolu 39 tiegħu, jistipula li wieħed mill-għanijiet
tal-Politika Komuni tas-Sajd huwa li tkun żgurata d-disponibbiltà
tal-provvisti. 
(2)       Ir-Regolament (UE) XXX
(regolament bażiku ġdid) jistipula li l-Unjoni għandha
tiżgura li l-attivitajiet tas-sajd u l-akkwakultura jkunu ambjentalment
sostenibbli fuq terminu twil u huma ġestiti b'tali mod li jkun konsistenti
mal-għanijiet li jinkisbu benefiċċji ekonomiċi,
soċjali u tal-impjiegi, u li jikkontribwixxu għad-disponibbiltà
tal-provvisti tal-ikel. Ir-Regolament jistipula li l-Unjoni għandha
tapplika l-approċċ prekawzjonarju għall-ġestjoni tas-sajd,
u għandha tfittex li tiżgura li l-isfruttament ta' riżorsi
bijoloġiċi ħajjin tal-baħar irodd lura u jżomm
il-popolazzjonijiet tal-ispeċijiet mistada u jżommhom 'il fuq minn
livelli li jistgħu jipproduċu r-rendiment massimu sostenibbli.
Ir-Regolament jistipula wkoll li l-Unjoni għandha timmira li tieħu miżuri
ta' ġestjoni u ta' konservazzjoni bbażati fuq l-aqwa pariri
xjentifiċi disponibbli, biex ikunu promossi l-metodi tas-sajd li
jikkontribwixxu għal sajd aktar selettiv u l-evitar u t-tnaqqis, sa fejn
hu possibbli, ta' qabdiet mhux mixtieqa, biex is-sajd isir b'impatt żgħir
fuq l-ekosistema tal-baħar u r-riżorsi tas-sajd u biex gradwalment
jinqered ir-rimi. Barra minn hekk, ir-Regolament speċifikament jistipula
li dawn il-prinċipji għandhom jiġu applikati mill-Unjoni
fil-politika esterna tagħha. 
(3)       Permezz
tad-Deċiżjoni tal-Kunsill 95/399/KE[3]
l-Unjoni approvat il-Ftehim, li stabbilixxa l-Kummissjoni għat-Tonn
tal-Oċean Indjan (IOTC - Indian Ocean Tuna Commission). FI ħdan
l-organizzazzjoni, il-Kummissjoni tal-IOTC hija responsabbli
għall-adozzjoni ta' miżuri ta' konservazzjoni u ġestjoni mfassla
biex jiżguraw il-konservazzjoni u l-użu sostenibbli fuq terminu twil
tar-riżorsi tas-sajd fil-Qasam ta' Kompetenza tal-IOTC u biex
jitħarsu l-ekosistemi tal-baħar fejn jinsabu dawn ir-riżorsi.
Tali miżuri ta' konservazzjoni u ġestjoni jistgħu jsiru vinkolanti
għall-Unjoni.
(4)       Skont l-Artikolu 218(9)
tat-Trattat dwar il-Funzjonament tal-Unjoni Ewropea, il-pożizzjoni li
għandha tiġi adottata f'isem l-Unjoni fl-Organizzazzjonijiet
Reġjonali tal-Ġestjoni tas-Sajd meta jissejħu biex jadottaw atti
li jkollhom effetti legali, bl-eċċezzjoni ta' atti li jissupplimentaw
jew jemendaw il-qafas istituzzjonali tagħhom, għandhom jiġu
adottati permezz ta' Deċiżjoni tal-Kunsill, fuq proposta
mill-Kummissjoni.
(5)       Fid-dawl tan-natura li qed
tevolvi tar-riżorsi tas-sajd fil-Qasam ta' Kompetenza tal-IOTC u
l-ħtieġa konsegwenti għall-pożizzjoni tal-Unjoni biex tqis
żviluppi ġodda, inkluż informazzjoni statistika, bijoloġika
u ta' natura oħra mressqa qabel jew matul il-Laqgħa annwali
tal-Kummissjoni tal-IOTC, għandhom jiġu stabbiliti proċeduri,
f'konformità mal-prinċipji ta' kooperazzjoni sinċiera bejn
l-istituzzjonijiet tal-Unjoni imnaqqxin fl-Artikolu 13(2) tat-TUE,
għall-ispeċifikazzjoni sena b'sena tal-pożizzjoni tal-Unjoni;
ADOTTA DIN ID-DEĊIŻJONI: 
Artikolu 1
Il-pożizzjoni li għandha tittieħed mill-Unjoni Ewropea
fil-Laqgħa annwali tal-Kummissjoni tal-IOTC meta dak il-korp
jissejjaħ biex jadotta deċiżjonijiet li jkollhom effetti legali
hija stabbilita fl-Anness I ta' din id-Deċiżjoni.
Artikolu 2
L-ispeċifikazzjoni
sena b'sena tal-pożizzjoni tal-Unjoni li għandha tittieħed
fil-Laqgħa annwali tal-Kummissjoni tal-IOTC għandha titwettaq
f'konformità mal-Anness II ta' din id-Deċiżjoni.
Artikolu 3
Il-pożizzjoni tal-Unjoni stabbilita fl-Anness I
tad-Deċiżjoni attwali għandha tiġi vvalutata u, fejn
xieraq, riveduta mill-Kunsill fuq proposta mill-Kummissjoni, sa mhux aktar tard
mill-Laqgħa annwali tal-Kummissjoni tal-IOTC fl-2019.
Artikolu 4
Din id-Deċiżjoni tieħu post id-Deċiżjoni
tal-Kunsill 7537/09 tat-23 ta' Marzu 2009.
Artikolu 5
Din
id-Deċiżjoni għandha tidħol fis-seħħ f'XXX
Magħmul fi Brussell,
                                                                       Għall-Kunsill
                                                                       Il-President       
[1]               ĠU
L 236 tal-05/10/1995, p.24.
[2]               COM(2011) 424 tat-13.7.2011.
[3]               ĠU
L 236 tal-05/10/1995, p.24
ANNESSI
għal
Proposta għal Deċiżjoni
tal-Kunsill
dwar il-pożizzjoni li
għandha tiġi adottata, f'isem l-Unjoni Ewropea, fil-Kummissjoni
għat-Tonn tal-Oċean Indjan (IOTC - Indian Ocean Tuna Commission).
ANNESS I
Il-pożizzjoni tal-Unjoni
fil-Kummissjoni tal-Kummissjoni għat-Tonn tal-Oċean Indjan 

1.                      
Prinċipji

Fil-qafas tal-IOTC, l-Unjoni għandha:
a)           taġixxi f'konformità
mal-għanijiet li l-Unjoni għandha l-għan li tikseb fi ħdan
il-qafas tal-Politika Komuni tas-Sajd, notevolment permezz
tal-approċċ prekawzjonarju biex tistipula għall-isfruttament
sostenibbli f'livelli li jistgħu jipproduċu r-rendiment sostenibbli
massimu mill-IOTC, biex tkun promossa l-implimentazzjoni ta' approċċ
ibbażat fuq l-ekosistema għall-ġestjoni tas-sajd u jiġu
limitati l-impatti ambjentali tal-attivitajiet tas-sajd, biex jiġu evitati
jew jitnaqqsu kemm jista' jkun qabdiet mhux mixtieqa, u gradwalment jinqered
ir-rimi, u biex jiġi minimizzat l-impatt ta' attivitajiet tas-sajd fuq
l-ekosistemi tal-baħar, kif ukoll, permezz tal-promozzjoni ta' sajd
vijabbli u kompetittiv tal-Unjoni, biex ikun provdut livell tal-għajxien
ġust għal dawk li jiddependu minn attivitajiet marbutin mas-sajd u
jitqiesu l-interessi tal-konsumaturi;
b)           tiżgura li l-miżuri
adottati fi ħdan l-IOTC jikkonformaw mal-għanijiet tal-Ftehim
tal-IOTC;
c)           tiżgura li l-miżuri
adottati fi ħdan l-IOTC ikunu konsistenti mal-liġi internazzjonali, u
partikolarment mad-dispożizzjonijiet tal-Konvenzjoni tan-NU dwar
il-Liġi tal-Baħar, mal-Ftehim tan-NU marbut mal-Konservazzjoni u
l-Ġestjoni tal-Istokkijiet tal-Ħut Transżonali u tal-Ħut li
Jpassi Ħafna u mal-Ftehim għall-promozzjoni tal-konformità
mal-miżuri internazzjonali tal-konservazzjoni u l-ġestjoni
tal-bastimenti tas-sajd fl-ibħra miftuħa; u l-Ftehim tal-2009 dwar
il-Miżuri tal-Organizzazzjoni tal-Ikel u tal-Agrikoltura tal-Istat
tal-Port 
d)           tippromwovi pożizzjonijiet
konsistenti fi ħdan l-Organizzazzjonijiet ta' Ġestjoni tas-Sajd
Reġjonali, u, fejn applikabbli, ma' Konvenzjonijiet Reġjonali
tal-Baħar fl-istess qasam;
e)           tfittex sinerġija mal-politika
li l-Unjoni għandha l-għan li tikseb bħala parti
mir-relazzjonijiet bilaterali tagħha ma' pajjiżi terzi, u
tiżgura l-koerenza mal-politiki l-oħrajn tagħha notevolment
fir-relazzjonijiet esterni, l-ambjent, il-kummerċ, l-iżvilupp,
ir-riċerka, l-innovazzjoni u oħrajn;
f)            tiżgura li l-impenji
internazzjonali tal-Unjoni jiġu rispettati;
g)           tkun konformi
mal-Konklużjonijiet tal-Kunsill tad-19 ta' Marzu 2012 dwar
il-Komunikazzjoni tal-Kummissjoni dwar id-dimensjoni Esterna tal-Politika
Komuni tas-Sajd[1]. 

2.                      
Orjentazzjonijiet

L-Unjoni għandha, fejn xieraq,
tagħmel ħilitha sabiex tappoġġa l-adozzjoni mill-IOTC
tal-azzjonijiet li ġejjin:
a)           miżuri ta' konservazzjoni u
ġestjoni għar-riżorsi tas-sajd fil-Qasam ta' Kompetenza tal-IOTC
abbażi tal-aqwa parir xjentifiku disponibbli, inklużi TACs u kwoti
jew regolamenti dwar l-isforzi għal speċijiet regolati mill-IOTC, li
jistgħu jwasslu għal jew iżommu l-produzzjoni
għar-rendiment sostenibbli massimu sa mhux iktar tard mill-2020. Fejn
meħtieġ, miżuri speċifiċi għal stokkijiet li huma
soġġetti għal sajd żejjed għandhom jiġu meqjusa
biex l-isforz tas-sajd jinżamm konformi mal-opportunitajiet disponibbli
tas-sajd; 
b)           miżuri biex ikunu prevenuti,
skoraġġuti jew eliminati attivitajiet tas-sajd IUU fil-Qasam ta'
Kompetenza tal-IOTC, inkuż l-elenkar IUU;
c)           miżuri ta'
monitoraġġ, kontroll u sorveljanza fil-Qasam ta' Kompetenza tal-IOTC
biex tkun żgurata l-effiċjenza tal-kontroll u l-konformità ma'
miżuri adottati fi ħdan l-IOTC;
d)           miżuri biex ikun minimizzat
l-impatt negattiv ta' attivitajiet tas-sajd fuq il-bijodiversità tal-baħar
u ekosistemi tal-baħar, inklużi miżuri protettivi
għall-ekosistemi vulnerabbli tal-baħar fil-Qasam ta' Kompetenza
tal-IOTC f'konformita mar-Riżoluzzjonijiet tal-AĠNU, inklużi
miżuri biex ikunu evitati u mnaqqsa kemm jista' jkun qabdiet mhux
mixtieqa, speċjalment speċijiet ekoloġikament marbuta, u biex
gradwalment jinqered ir-rimi. 
e)           miżuri li għandhom
l-għan li jipprojbixxu s-sajd mwettaq biss għall-ksib
tal-ġwienaħ tal-kelb il-baħar u, biex ikun meħtieġ li
kull kelb il-baħar jittella' l-art bil-ġewnaħ imwaħħal
b'mod naturali;
f)            żvilupp ta' approċċi
komuni ma' Organizzazzjonijiet ta' Ġestjoni tas-Sajd Reġjonali
oħra, b'mod partikolari dawk involuti fil-ġestjoni tas-sajd
fl-Oċean Indjan u ilmijiet li jmissu miegħu u fis-sajd għat-tonn;

g)           miżuri tekniċi
addizzjonali bbażati fuq pariri mill-korpi sussidjarji ta-IOTC.
ANNESS II
Speċifikazzjoni
sena b'sena tal-pożizzjoni tal-Unjoni li għandha tittieħed
fil-laqgħa
annwali tal-Kummissjoni fl-IOTC
Qabel kull Laqgħa annwali tal-Kummissjoni
tal-IOTC, għandhom jittieħdu l-passi meħtieġa biex
il-pożizzjoni li għandha tiġi espressa f'isem l-Unjoni tqis
l-aħħar informazzjoni statistika, bijoloġika u ta' natura
oħra trażmessa mill-Kummissjoni Ewropea f'konformità
mal-prinċipji u l-orjentazzjonijiet stabbiliti fl-Anness I.
B'dan il-għan u abbażi ta' dik
l-informazzjoni, il-Kummissjoni Ewropea għandha tittrażmetti
lill-Kunsill jew lill-korpi preparatorji tiegħu fi żmien li jkun twil
biżżejjed qabel kull Laqgħa annwali tal-Kummissjoni tal-IOTC dokument
bil-kitba li jistabbilixxi l-partikolari tal-ispeċifikazzjoni
tal-pożizzjoni tal-Unjoni għad-diskussjoni u l-approvazzjoni
tad-dettalji tal-pożizzjoni li għandha tiġi espressa f'isem
l-Unjoni.
Jekk, matul laqgħat oħra,
inkluż dawk fuq il-post, ikun impossibbli li jintlaħaq ftehim sabiex
il-pożizzjoni tal-Unjoni tqis elementi ġodda, il-kwistjoni
għandha tiġi rreferuta lill-Kunsill jew lill-korpi preparatorji
tiegħu.
[1]               ara d-dok. 7086/12 PECHE 66